<classify> Waliondoka jana kwa ndege ya kukodi kwenda kuweka kambi ya siku tano ili kunoa makali ya kuwakabili Ahly, wapinzani wao wa kihistoria kwenye michuano ya Afrika Jumamosi Uwanja wa Taifa, Dar es Salaam, kabla ya timu hizo kurudiana Aprili 19 jijini Cairo, Misri. Hayo yamethibitishwa na Mkuu wa Idara ya Habari na Mawasiliano wa Yanga, Jerry Muro.Timu itaweka kambi ya siku tano Pemba na kurudi Ijumaa kwa ajili ya mechi yetu ya Jumamosi, alisema Muro.Imekwenda Pemba ikiwa ni siku moja baada ya kuibuka na ushindi wa 3-1 dhidi ya Kagera Sugar ya Bukoba juzi Uwanja wa Taifa katika mchezo wa Ligi Kuu ya Tanzania Bara, huko kocha wake Hans van der Pluijm akipania kuiduwaza Ah Ahly.Wachezaji wote, akiwemo Haruna Niyonzima anayesumbuliwa na malaria na pia hatacheza mechi ya kwanza dhidi ya Al Ahly kutokana na kuwa anatumikia adhabu ya kadi za njano, kilisafiri jana kwa ndege.Walioingia kambini Pemba ni makipa; Ally Mustafa Barthez, Deo Munishi Dida na Benedicto Tinocco. Mabeki ni Juma Abdul, Oscar Joshua, Mwinyi Haji Mngwali, Pato Ngonyani, Kevin Yondani, Vincent Bossou na nahodha Nadir Haroub Cannavaro.Viungo ni Salum Telela, Mbuyu Twite, Said Juma Makapu, Thabani Kamusoko, Haruna Niyonzima, Simon Msuva, Deus Kaseke, Godfrey Mwashiuya na Issoufou Boubacar. Kwa upande wa washambuliaji ni Paul Nonga, Matheo Anthony, Malimi Busungu, Amissi Tambwe na Donald Ngoma.Mbali ya Pluijm, wengine katika benchi la ufundi ni Kocha Msaidizi, Juma Mwambusi na kocha wa makipa, Juma Pondamali. Wamo pia daktari, Edward Bavu, Mchua Misuli, Jacob Onyango, Mtunza Vifaa, Mohammed Mpogolo na Hafidh Saleh ambaye ni meneja wa timu.Kwa Yanga, mechi hiyo ina uzito mkubwa, ikilenga kuwangoa miamba hao wa soka Afrika, lakini pia kurejea rekodi yao kuingia hatua ya makundi waliyoifikia mwaka 1998 chini ya kocha mzalendo, Tito Mwaluvanda ambaye kwa sasa ni marehemu. Na endapo Yanga itafungwa na kutolewa, itaangukia katika michuano ya Kombe la Shirikisho.Kwa mara ya mwisho, Yanga na Al Ahly zilikutana mwaka 2014 katika michuano hiyo, Al Ahly ikikubali kipigo cha 1-0 Dar es Salaam, nayo kushinda 1-0 Alexandria, Misri hivyo mshindi kupatikana kwa penalti. Al Ahly ilipata penalti nne dhidi ya tatu za Yanga.  <topic>: MICHEZO 